sagorsarker/bangla-wikipedia huggingface dataset:
চেক প্রথম লিগ

চেক প্রথম লিগ (এছাড়াও ফর্চুনা লিগা নামেও পরিচিত) হচ্ছে পুরুষদের ফুটবল ক্লাবগুলোর মধ্যে আয়োজিত একটি চেক পেশাদার লিগ, যা ১৯৯৩ সালে প্রতিষ্ঠিত হয়েছে। এই লিগটি চেক ফুটবল লিগ পদ্ধতির শীর্ষস্তরের ফুটবল প্রতিযোগিতা। চেক প্রজাতন্ত্র ফুটবল এসোসিয়েশন দ্বারা পরিচালিত চেক প্রথম লিগে সর্বমোট ১৬টি ক্লাব প্রতিযোগিতা করে থাকে; যার মধ্য হতে পয়েন্ট তালিকার শীর্ষ দল বিজয়ী দল হিসেবে শিরোপা জয়লাভ করে এবং পয়েন্ট তালিকার নিচের দলটি চেক জাতীয় ফুটবল লিগে অবনমিত হয়।
চেক প্রথম লিগের প্রতিটি মৌসুমের নিয়মিত পর্বে প্রতিটি ক্লাব একে অপরের সাথে দুইটি করে ম্যাচ খেলে; যার মধ্যে একটি হচ্ছে হোম ম্যাচ এবং অন্যটি হচ্ছে অ্যাওয়ে ম্যাচ। নিয়মিত মৌসুম শেষে পয়েন্ট তালিকার শীর্ষ ৬ দল চ্যাম্পিয়নশিপ পর্বে প্রবেশ করে এবং নিচের দিকের ৬টি দল অবনমন পর্বে প্রবেশ করে, যেখানে প্রতিটি ক্লাব নিজের পর্বের ক্লাবের বিরুদ্ধে দুটি করে ম্যাচ খেলে। অবনমন পর্ব শেষে, পয়েন্ট তালিকার সর্বশেষ দলটি স্বয়ংক্রিয়ভাবে চেক ফুটবল লিগ পদ্ধতির দ্বিতীয় স্তরে অবনমিত হয়। একই সাথে, চেক জাতীয় ফুটবল লিগের চ্যাম্পিয়ন দল স্বয়ংক্রিয়ভাবে চেক প্রথম লিগে উন্নীত হয়। অন্যদিকে, চেক প্রথম লিগের পয়েন্ট টেবিলের ১৪ এবং ১৫তম দল এবং চেক জাতীয় ফুটবল লিগের ২য় এবং ৩য় স্থান অধিকারী দল প্লে-অফে অংশগ্রহণ করে।
ইরফান ভাট্টি

ইরফান আহসান কালিম ভাট্টি (; জন্ম: ২৮ সেপ্টেম্বর, ১৯৬৪) পেশাওয়ার এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৯০-এর দশকের সূচনাকালে অত্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে ইসলামাবাদ ক্রিকেট অ্যাসোসিয়েশন, খান রিসার্চ ল্যাবস ও রাওয়ালপিন্ডি দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ইরফান ভাট্টি।
১৯৮৭-৮৮ মৌসুম থেকে ২০০১-০২ মৌসুম পর্যন্ত ইরফান ভাট্টি’র প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে একটিমাত্র ওডিআইয়ে অংশগ্রহণ করেছেন ইরফান ভাট্টি। ২৭ ডিসেম্বর, ১৯৯৩ তারিখে লাহোরে সফরকারী জিম্বাবুয়ে দলের বিপক্ষে একদিনের আন্তর্জাতিকে অভিষেক ঘটে তার। এটিই তার একমাত্র ওডিআইয়ে অংশগ্রহণ ছিল। তাকে কোন টেস্টে অংশগ্রহণ করার সুযোগ দেয়া হয়নি।
রফিউদ্দিন দেওবন্দি

রফি উদ্দিন দেওবন্দি (১৮৩৬-১৮৯০, উর্দু : رفیع الدین دیوبندی) ছিলেন দারুল উলুম দেওবন্দের দ্বিতীয় আচার্য এবং তার প্রতিষ্ঠাতা সদস্য। তিনি ইসলামের তৃতীয় খলিফা ওসমানের বংশধর, তাই তাঁকে "রফি উদ্দিন উসমানী" নামেও ডাকা হয়।
হযরত মাওলানা রফি উদ্দিন ১৮৩৬ সালে ব্রিটিশ ভারতের সাহারানপুর জেলার দেওবন্দে জন্মগ্রহণ করেন। তার পিতার নাম মাওলানা ফরিদ উদ্দিন উসমানী দেওবন্দি। তিনি "হযরত শাহ আবদুল গণি মুজাদ্দেদী" সাহেবের অন্যতম খলিফা এবং মুত্তাকী ও পরহেজগার ব্যক্তি ছিলেন। অন্যান্যদের সাথে ১৮৬৬ সালে দারুল উলুম দেওবন্দ প্রতিষ্ঠা করেন। হাজী মুহাম্মদ আবেদ হজ্বে গেলে তিনি দুইবার দারুল উলূম দেওবন্দের অস্থায়ী আচার্য হিসাবে নিযুক্ত হন। প্রথমবারের মতো ১২৮৪ হিজরিতে (১৮৬৭ ইং) এবং ১২৮৫ হিজরিতে (১৮৬৮ ইং)। তারপরে প্রায় তিন বছর পর তাকে স্থায়ী আচার্য করা হয়। ১৮৭১ইং থেকে ১৮৮৮ ইং পর্যন্ত প্রায় ১৯ বছর তিনি এই দায়িত্ব পালন করেন। তার সময়ে দারুল উলুম দেওবন্দের স্থাপনাগুলো নির্মাণ হয়। মাওলানা মুফতী আজিজুর রহমান (মৃত্যু: ১৯২৮) রফি উদ্দিনের কাছ থেকে খেলাফত গ্রহণ করেছিলেন। ১৮৮৮ সালে তিনি ইচ্ছাকৃতভাবে মদীনায় চলে যান এবং দু'বছর পরে সেখানে তার মৃত্যু হয়। জান্নাতুল বাকিতে তাকে দাফন করা হয়।
প্রিমেইরা লিগা

প্রিমেইরা লিগা (; ; এছাড়াও লিগা এনওএস অথবা পর্তুগিজ প্রিমিয়ার লিগ নামে পরিচিত) হচ্ছে পুরুষদের ফুটবল ক্লাবগুলোর মধ্যে আয়োজিত একটি পর্তুগিজ পেশাদার লিগ, যা ১৯৩৪ সালে প্রতিষ্ঠিত হয়েছে। এই লিগটি পর্তুগিজ ফুটবল লিগ পদ্ধতির শীর্ষস্তরের ফুটবল প্রতিযোগিতা। পর্তুগিজ ফুটবল ফেডারেশন দ্বারা পরিচালিত প্রিমেইরা লিগায় সর্বমোট ১৮টি ক্লাব প্রতিযোগিতা করে থাকে; যার মধ্য হতে পয়েন্ট তালিকার শীর্ষ দল বিজয়ী দল হিসেবে শিরোপা জয়লাভ করে এবং পয়েন্ট তালিকার নিচের দল লিগাপ্রোতে অবনমিত হয়।
প্রিমেইরা লিগার প্রতিটি মৌসুমে প্রতিটি ক্লাব একে অপরের সাথে দুইটি করে ম্যাচ খেলে; যার মধ্যে একটি হচ্ছে হোম ম্যাচ এবং অন্যটি হচ্ছে অ্যাওয়ে ম্যাচ। প্রতিটি মৌসুমের শেষে, পয়েন্ট তালিকার নিচের দুটি দল স্বয়ংক্রিয়ভাবে ক্রোয়েশীয় ফুটবল লিগ পদ্ধতির দ্বিতীয় স্তরে অবনমিত হয়। একই সাথে, লিগাপ্রোর চ্যাম্পিয়ন এবং দ্বিতীয় স্থান অর্জনকারী দল স্বয়ংক্রিয়ভাবে প্রিমেইরা লিগায় উন্নীত হয়।
কুয়েত বাংলাদেশ মৈত্রী সরকারি হাসপাতাল

কুয়েত বাংলাদেশ মৈত্রী সরকারি হাসপাতাল, বা কুয়েত বাংলাদেশ মৈত্রী হাসপাতাল কিংবা কুয়েত মৈত্রী হাসপাতাল বাংলাদেশের ঢাকায় অবস্থিত একটি সরকারি হাসপাতাল। কুয়েত জয়েন্ট রিলিফ কমিটির অর্থায়নে হাসপাতালটি প্রতিষ্ঠিত হয়। বাংলাদেশ সরকার নির্ধারিত করোনা রোগীদের চিকিৎসা সেবা প্রদানের জন্য এটিই প্রথম হাসপাতাল।
কুয়েত বাংলাদেশ মৈত্রী হাসপাতাল ঢাকার উত্তরার ৬ নম্বর সেক্টরের ঈশা খাঁ এভিনিউতে অবস্থিত। রাজউক উত্তরা মডেল কলেজের পিছনে এই হাসপাতালটি অবস্থিত।
২০০১ সালের ১০ জুন তৎকালীন প্রধানমন্ত্রী শেখ হাসিনা কুয়েত বাংলাদেশ মৈত্রী হাসপাতালটি উদ্বোধন করেন। ২০০২ সালে কুয়েত জয়েন্ট রিলিফ কমিটি আর্থিক সংকটের কারণ দেখিয়ে এই হাসপাতাল থেকে তাদের অনুদান বন্ধ করে দেয়।
২০০২ সালের ১৮ ডিসেম্বর স্বাস্থ্য মন্ত্রণালয় হাসপাতালটিকে এক চুক্তির মাধ্যমে আমেরিকান হসপিটাল কনসোর্টিয়ামের কাছে দায়িত্ব হস্তান্তর করেছিল। চুক্তির অন্যতম শর্ত ছিল ২০০৮ সালের ৩০ জুনের মধ্যে হাসপাতালটিকে আন্তর্জাতিক মানের উন্নীত করা। কিন্ত আমেরিকান হসপিটাল কনসোর্টিয়াম সেটা করতে ব্যর্থ হয়েছিল। এরপর হাসপাতাল কর্তৃপক্ষ হাসপাতালটিকে সরকারি ব্যবস্থাপনায় নিবার জন্য আদালতের শরণাপন্ন হলে লিজ চুক্তি বাতিলের বিষয়টি ঝুলে যায়। পরে স্বাস্থ্য মন্ত্রণালয়ের ব্যবস্থাপনায় হাসপাতালটি পুনরায় চালু করা হয়। ২০১৬ সালের জুনে হাসপাতালটির দায়িত্ব কুর্মিটোলা জেনারেল হাসপাতালের হাতে ছেড়ে দেওয়া হয়। দুই বছর পর স্বাস্থ্য মন্ত্রণালয় এই হাসপাতালের জন্য নতুন পরিচালক নিয়োগ করেন। একই বছরের ডিসেম্বর ১০০ শয্যা বিশিষ্ট অভ্যন্তরীণ পরিষেবা চালু করা হয়।
২০২০ সালের মে মাসের তথ্য অনুসারে হাসপাতালে ২০০টি শয্যা ব্যবস্থা আছে। ২৮টি আইসিইউ সুবিধা বিশিষ্ট শয্যা আছে। হাসপাতালে ৯৫ জন চিকিৎসক এবং ১১৩ জন নার্স আছে। এই হাসপাতালে তিন জন আয়ুর্বেদিক চিকিৎসক দায়িত্বরত আছেন। এখানে অপারেশন থিয়েটার, আইসিইউ, পরীক্ষা-নিরীক্ষা বিভাগ, কেবিন, ওয়ার্ড, বহির্বিভাগ ও জরুরি বিভাগসহ প্রায় ২২টি বিভাগে বিভিন্ন সেবা প্রদান করা হয়ে থাকে।
কুয়েত বাংলাদেশ মৈত্রী হাসপাতালটি তিন একর জায়গা জুড়ে অবস্থিত। হাসপাতালটি সাত তলা বিশিষ্ট ভবন।
বাংলাদেশ সরকার সর্বপ্রথম এই হাসপাতালটিকে করোনা রোগীদের চিকিৎসা সেবার জন্য নির্ধারণ করে। বাংলাদেশে করোনাভাইরাস চিকিৎসার জন্য এই হাসপাতালটি অন্যতম প্রধান কেন্দ্র হিশেবে পরিচিত।
মণিপুর সরকার

মণিপুর সরকার হচ্ছে ভারতের মণিপুর রাজ্য তথা এর অন্তর্ভুক্ত ১৬টি জেলার সর্বোচ্চ শাসনতান্ত্রিক কর্তৃপক্ষ। এটি মণিপুর রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। মণিপুর সরকার একজন রাজ্যপালের নেতৃত্বে নির্বাহী বিভাগ, মণিপুর উচ্চ ন্যায়ালয়ের প্রধান বিচারপতির নেতৃত্বে একটি বিচার বিভাগ এবং সিকিম বিধানসভা নামে একটি বিধানসভা নিয়ে গঠিত।
ভারতের অন্যান্য রাজ্যের মতো মণিপুর রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে মণিপুরের প্রশাসনিক কার্যক্রম পরিচালিত হয়ে থাকে। ইম্ফল হচ্ছে মণিপুরের রাজধানী এবং এখানে রাজ্যের বিধানসভা (আইনসভা) এবং সচিবালয় অবস্থিত। মণিপুর উচ্চ ন্যায়ালয় (উচ্চ আদালত বা হাইকোর্ট) ইম্ফলে অবস্থিত যা রাজ্য সরকারের বিচার বিভাগীয় প্রধান। মণিপুর উচ্চ ন্যায়ালয় রাজ্যে উদ্ভূত মামলার ক্ষেত্রে এখতিয়ার এবং ক্ষমতা প্রয়োগ করে।
মণিপুরের বর্তমান বিধানসভাটি এককক্ষবিশিষ্ট। মণিপুর বিধানসভা মোট ৬০জন বিধায়কের (সদস্য বা এম.এল.এ) সমন্বয়ে গঠিত। কোন কারণে নির্দিষ্ট সময়ের আগে বিধানসভা ভেঙ্গে না গেলে এর মেয়াদ ৫ বছর।
২০১৭ সালের ১৫ মার্চে মুখ্যমন্ত্রী নংথোম্বাম বীরেন সিং তার মনোনীত বিভিন্ন দলের ৮ জন মন্ত্রীর সাথে মন্ত্রিপরিষদের শপথ নিয়েছিলেন। পরবর্তীতে আরো ৪ জন নতুন মন্ত্রী যুক্ত করে মন্ত্রিসভার পরিধি বৃদ্ধি করা হয়।
আগা সাদাত আলী

আগা সাদাত আলী (; জন্ম: ২১ জুন, ১৯২৯ - মৃত্যু: ২৫ অক্টোবর, ১৯৯৫) তৎকালীন ব্রিটিশ ভারতের লাহোর এলাকায় জন্মগ্রহণকারী পাকিস্তানি আন্তর্জাতিক ক্রিকেটার, কোচ ও আম্পায়ার ছিলেন। পাকিস্তান ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে বাহাওয়ালপুর, লাহোর, পাঞ্জাব ও পাকিস্তান ইউনিভার্সিটিজ দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান হিসেবে খেলতেন।
১৯৪৯-৫০ মৌসুম থেকে ১৯৬১-৬২ মৌসুম পর্যন্ত আগা সাদাত আলী’র প্রথম-শ্রেণীর খেলোয়াড়ী জীবন চলমান ছিল। পাকিস্তানি ক্রিকেটের সূচনালগ্নে প্রথম-শ্রেণীর ক্রিকেট খেলা খুব কম অনুষ্ঠিত হওয়ায় তেমন অংশ নিতে পারেননি।
ইমতিয়াজ আহমেদ, খান মোহাম্মদ ও পার্সি ক্রিকেটার রুসি দ্বীনশয়ের সাথে তার ক্রিকেট প্রতিভা তুলনীয় ছিল। আল্ফ গোভার স্কুলে ক্রিকেট প্রশিক্ষণে প্রথম স্তরের ছাত্র ছিলেন। তবে, শুরুরদিকের প্রত্যাশা দূর্ভাগ্যজনকভাবে বাস্তবরূপ লাভ করেনি।
১৯৪৮ সালে সফররত ওয়েস্ট ইন্ডিয়ান একাদশের বিপক্ষে প্রথম-শ্রেণীবিহীন খেলাগুলোয় অংশ নেন। ১৯৪৯ সালে কমনওয়েলথ দলের মুখোমুখি হন। ১৯৪৯-৫০ মৌসুমে পাকিস্তান ইউনিভার্সিটিজের সদস্যরূপে সিলনের বিপক্ষে প্রথম-শ্রেণীর ক্রিকেটে অভিষেক পর্ব সম্পন্ন হয় তার। ১৯৬১-৬২ মৌসুমে লাহোর বি দলের অধিনায়কের দায়িত্ব পালন করেছিলেন তিনি। সব মিলিয়ে সতেরোটি প্রথম-শ্রেণীর খেলায় অংশ নিতে পেরেছিলেন। ব্যাটসম্যান হিসেবে খুব কমই সফলতার স্বাক্ষর রাখেন। ১৩.৫৪ গড়ে ৩২৫ রান তুলেছিলেন। এছাড়াও, এক উইকেট লাভসহ আটটি ক্যাচ তালুবন্দী করেন। তবে, পাকিস্তানের অন্যতম সেরা ফিল্ডার হিসেবে নিজেকে পরিচিতি করে তুলেছিলেন।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন আগা সাদাত আলী। ৭ নভেম্বর, ১৯৫৫ তারিখে ঢাকায় সফরকারী নিউজিল্যান্ড দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।
১৯৫৫-৫৬ মৌসুমে করাচীতে সফররত নিউজিল্যান্ড দলের বিপক্ষে দূর্দান্ত ফিল্ডিং করেন। এ পর্যায়ে তিনি দ্বাদশ ব্যক্তির ভূমিকায় অবতীর্ণ হয়েছিলেন। এরফলে, ঢাকায় অনুষ্ঠিত পরের টেস্টে অন্তর্ভুক্ত হন। অপরাজিত ৮ রানসহ তিনটি ক্যাচ তালুবন্দী করেন।
ক্রিকেট খেলা থেকে অবসর গ্রহণের পর আম্পায়ারিত্বের দিকে ঝুঁকে পড়েন। ১৯৭৮ সালে একটি একদিনের আন্তর্জাতিকে আম্পায়ার হিসেবে খেলা পরিচালনা করেছিলেন তিনি। জাতীয় পর্যায়ে কোচের দায়িত্ব পালন করেছেন। বিসিসিপি’র সহকারী সম্পাদকের দায়িত্বে ছিলেন। এছাড়াও, লাহোরভিত্তিক বিলিয়ার্ড ও স্নুকার অ্যাসোসিয়েশনের সভাপতিত্ব করেন।
ব্যক্তিগত জীবনে বিবাহিত তিনি। তার উভয় সন্তান প্রথম-শ্রেণীর ক্রিকেটে অংশ নিয়েছে। ক্যান্সারে আক্রান্ত হন। অতঃপর, ২৫ অক্টোবর, ১৯৯৫ তারিখে ৬৬ বছর বয়সে পাঞ্জাবের লাহোর এলাকায় আগা সাদাত আলী’র দেহাবসান ঘটে।
বয়ানুল কুরআন

বয়ানুল কুরআন () ভারতীয় ইসলামি পণ্ডিত আশরাফ আলী থানভী (১৮৬৩-১৯৪৩) বিরচিত বড় তিন খণ্ডে সমাপ্ত কুরআনের একটি তাফসির বা ব্যাখ্যা গ্রন্থ। উর্দু ভাষায় রচিত এ গ্রন্থটি গায়রে আলেমদের দিকে লক্ষ্য রেখে লেখা হয়।
আশরাফ আলী থানভী এই কিতাবে প্রথমে কোরআন মাজীদের সহজ ও সাবলীল উর্দূ তরজমা করেছেন। এই তরজমাকে তিনি শাব্দিকতার কাছাকাছি রেখে সহজবোদ্ধ আকারে উপস্থাপন করেছেন। সেইসঙ্গে আয়াতসমূহের পারস্পরিক সম্পর্ক ও বক্তব্যের ধারাবাহিকতা স্পষ্ট করেছেন; কোথাও বর্ণনাভঙ্গিতে কোথাও "‘রবত‘" শিরোনামে সুস্পষ্টভাবে। ফিকহ সংশ্লিষ্ট আয়াতে তিনি কেবল হানাফী মাযহাবের বক্তব্য উল্লেখ করেছেন আর নিতান্ত প্রয়োজনে অন্যকোনো মাযহাবের বক্তব্য উল্লেখ করেছেন হাশিয়ায়। কোনো আয়াতের তাফসীরের ক্ষেত্রে পূর্বসূরি মুফাসসিরগণের বিভিন্ন মত থাকলে তিনি কেবল অগ্রগণ্য বা রাজেহ মতকেই উল্লেখ করেছেন। তবে কোথাও কোথাও একাধিক মতও পেশ করেছেন।
কোরআনের তরজমা যেখানে কিছুটা ব্যাখ্যা নির্ভর কিংবা যে জায়গায় বক্তব্য একটু জটিল, অথবা স্বয়ং বিষয়বস্তুটিই গুরুত্বপূর্ণ সেখানে "‘ফা’" আলামত দিয়ে তিনি বিস্তারিত আলোচনা করেন। তবে সূক্ষ্মাতিসূক্ষ্ম বিষয়াবলির উল্লেখ কিংবা কোনো ঘটনা-কাহিনী বা ফাযায়েল ও আনুষঙ্গিক মাসআলার প্রসঙ্গ তিনি এড়িয়ে যান। ফলে কোরআনের মূল বক্তব্য স্পষ্ট হয় ঠিকই, কিন্তু দীর্ঘ আলোচনার সূত্রে জড়াতে হয়না।
এই তাফসীর যেহেতু প্রধানত গাইরে আলেম পাঠকদের উদ্দেশ্যে লেখা তাই প্রাসঙ্গিক ইলমী আলোচনা তিনি করেননি। তবে এর ভিতরেই একটি আরবী হাশিয়া লিখেছেন আলেম ও তালিবুল ইলমদের জন্য। সেখানে কঠিন আরবী শব্দের অর্থ, প্রয়োজনীয় শব্দ ও বাক্যবিশ্লেষণ, আয়াত অবতীর্ণের প্রেক্ষাপট, মক্কী-মাদানি প্রসঙ্গ, বিভিন্ন কেরাত, সূক্ষ্ম কোনো মাসআলা ও বালাগাত বা অলংকার শাস্ত্রীয় কোনো আলোচনা খুব সংক্ষেপে পেশ করেন।
এই হাশিয়া সম্পর্কে তিনি নিজেই বলেন যে,
এই কিতাবের আরেকটি শিরোনাম হলো "‘মাসাইলুস সুলূক’।"
"বয়ানুল কুরআন" রচনার আগে বহু তাফসির গ্রন্থ বিদ্যমান ছিল। এই তাফসিরগুলোর সিংহভাগই সাধারণ মানুষের নিকট সহজে বোঝার মত ছিল না। এই বিষয়টি সামনে রেখে আশরাফ আলী থানভী সহজে কুরআনের একটি ব্যাখ্যাগ্রন্থ রচনা করেন, যার নাম দেন "বয়ানুল কুরআন"। গ্রন্থটি রচনার সময় ঐ অঞ্চলে মহামারি চলছিল। থানভী আল্লাহর কাছে দোয়া করেন, যেন এই গ্রন্থ রচনার পূর্বে তাঁর মৃত্যু না হয়। অবশেষে আড়াই বছর পর তিনি এই রচনার কাজ শেষ করেন।
মূল উর্দুতে বয়ানুল কুরআন ৩ খণ্ডে বিভক্ত।
১৯৬২ সালে ‘তাফসিরে আশরাফী’ নামে এমদাদিয়া লাইব্রেরি থেকে এই বইটির প্রথম বাংলা অনুবাদ প্রকাশ করা হয়।
সাফওয়ান

সাফওয়ান ( ) কুয়েতের সীমান্তে দক্ষিণ-পূর্ব ইরাকের একটি শহর। এটি ছিল ইরাকি বিমানবাহিনীর একটি ঘাঁটির সাইট। সাফওয়ান শহরটি এর প্রতিষ্ঠাতা সাফওয়ান বিন আসাল আল মুরাদী আল ইয়ামানী, মধ্যযুগে ইরাক বিজয়ে অংশ নেওয়া নবী মুহাম্মদের সহচর। তিনি প্রথমে নাজাফের উত্তর-পূর্বে কুফায় স্থায়ীভাবে বসবাস শুরু করেন তবে তার গোত্রের সাথে তিনি বসরার দক্ষিণে সাফওয়ানে চলে যান যারা পরবর্তীকালে এই নামে শহরটির নামকরণ করেছিলেন।
সাফওয়ান বসরার দক্ষিণে আজ জুবায়ের জেলার একটি অংশ এবং এর জনসংখ্যা ৭০,০০০ জন।
মুহাম্মদ সাফওয়ানকে সামরিক অভিযানের নির্দেশ দেন। কুর্জ ইবনে জাবির আল-ফিহরি মুসলমানদের কয়েকটি চরাঞ্চল গবাদি পশুকে জালিয়েছে বলে জানার পরে মুহাম্মদ এই অভিযানের নির্দেশ দিয়েছিলেন। এটি সরাসরি ইসলামিক পঞ্জিকার ২ হিজরিতে ওয়াদদান আক্রমণ করার পরে ঘটেছিল। অতঃপর মুহাম্মদ বদরের উপকণ্ঠে সাফওয়ান সহ ৭০ জন মুসলমানদেরকে কর্জকে ধাওয়া করার আদেশ করেছিলেন। কিন্তু কুরজ ইবনে জাবির আল-ফিহরি পালাতে সক্ষম হন।
বিহার সরকার

বিহার সরকার হচ্ছে ভারতের সিকিম রাজ্য তথা এর অন্তর্ভুক্ত ৩৯টি জেলার সর্বোচ্চ শাসনতান্ত্রিক কর্তৃপক্ষ। এটি বিহার রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। বিহার সরকার একজন রাজ্যপালের (গভর্নর) নেতৃত্বে নির্বাহী বিভাগ, পাটনা উচ্চ ন্যায়ালয়ের প্রধান বিচারপতির নেতৃত্বে একটি বিচার বিভাগ এবং একটি আইননসভা নিয়ে গঠিত।
ভারতের অন্যান্য রাজ্যের মতো বিহার রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে বিহারের প্রশাসনিক কার্যক্রম পরিচালিত হয়ে থাকে। পাটনা হচ্ছে বিহারের রাজধানী এবং এখানে রাজ্যের আইনসভা এবং সচিবালয় অবস্থিত। পাটনা উচ্চ ন্যায়ালয় (পাটনা হাইকোর্ট) পাটবায় অবস্থিত যা রাজ্য সরকারের বিচার বিভাগীয় প্রধান। পাটনা উচ্চ ন্যায়ালয় রাজ্যে উদ্ভূত মামলার ক্ষেত্রে এখতিয়ার এবং ক্ষমতা প্রয়োগ করে।
বিহারের আইনসভা দ্বি-কক্ষবিশিষ্ট। এর নিম্ন কক্ষ হল বিহার বিধানসভা এবং উচ্চকক্ষ বিহার বিধান পরিষদ। কোন কারণে আগেই ভেঙে না গেলে দুই কক্ষেরই স্বাভাবিক মেয়াদ পাঁচ বছর।
১৯৪৬ সালে দুই সদস্যের সমন্বয়ে বিহারের প্রথম মন্ত্রিসভা গঠিত হয়। তারা হলেন ড. শ্রীকৃষ্ণ সিনহা এবং ড. অনুগ্রহ নারায়ণ সিনহা। ড. শ্রীকৃষ্ণ ছিলেন বিহারের প্রথম মুখ্যমন্ত্রী, আর ড. অনুগ্রহ নারায়ণ উপ-মুখ্যমন্ত্রী এবং অর্থমন্ত্রী ছাড়াও শ্রম, স্বাস্থ্য, কৃষি ও সেচ বিভাগের দায়িত্বে ছিলেন। পরে মন্ত্রিসভায় অন্যান্য মন্ত্রীদের যুক্ত করা হয়। স্বাধীনতার পর এই মন্ত্রিসভাই স্বাধীনতা পরবর্তী বিহারের প্রথম সরকার হিসেবে দায়িত্ব পালন করে।
মতিয়ার রহমান প্রামাণিক

একেএম মতিয়ার রহমান প্রামাণিক বাংলাদেশের বগুড়া জেলার রাজনীতিবিদ ও বগুড়া-৪ আসনের সাবেক সংসদ সদস্য।
মতিয়ার রহমান প্রামাণিক বগুড়া জেলায় জন্মগ্রহণ করেন।
মতিয়ার রহমান প্রামাণিক ১৯৭৯ সালের দ্বিতীয় জাতীয় সংসদ নির্বাচনে বগুড়া-৪ আসন থেকে বাংলাদেশ জাতীয়তাবাদী দলের মনোনয়ন নিয়ে সংসদ সদস্য নির্বাচিত হন। ১৯৯১ সালের পঞ্চম জাতীয় সংসদ নির্বাচনে তিনি বগুড়া-২ আসন থেকে বাংলাদেশ জাতীয়তাবাদী দলের মনোনয়ন নিয়ে পরাজিত হন।
দ্য জেনারেল (১৯২৬-এর চলচ্চিত্র)

দ্য জেনারেল হল ১৯২৬ সালের মার্কিন নির্বাক হাস্যরসাত্মক চলচ্চিত্র। ইউনাইটেড আর্টিস্ট্‌সের ব্যানারে ছবিটি পরিচালনা করেছেন যৌথভাবে ক্লাইড ব্রুকম্যান ও বাস্টার কিটন। কিটন এতে প্রধান চরিত্রে অভিনয়ও করেন। এটি মার্কিন গৃহযুদ্ধকালীন সংগঠিত গ্রেট লোকোমোটিভ চেজের সত্য ঘটনা থেকে অনুপ্রাণিত। ছবির গল্পটি উইলিয়াম পিটেঞ্জারের স্মৃতিকথা "দ্য গ্রেট লোকোমোটিভ চেজ" থেকে নেওয়া হয়েছে।
"দ্য জেনারেল" মুক্তির পর থেকে এখনো বিভিন্নভাবে পর্যালোচিত হচ্ছে। এই চলচ্চিত্রটিকে এখনও প্রায়ই বিভিন্ন র‍্যাংকিং-এ সর্বকালের সেরা চলচ্চিত্রসমূহের একটি হিসেবে দেখা যায়। ১৯৮৯ সালে "সাংস্কৃতিক, ঐতিহাসিক ও নান্দনিকভাবে গুরুত্বপূর্ণ" বিবেচনা করে লাইব্রেরি অব কংগ্রেস চলচ্চিত্রটিকে মার্কিন যুক্তরাষ্ট্রের জাতীয় চলচ্চিত্র রেজিস্ট্রিতে সংরক্ষণের জন্য নির্বাচন করে।
আমেরিকান ফিল্ম ইনস্টিটিউট চলচ্চিত্রটিকে নিম্নোক্ত তালিকায় অন্তর্ভুক্ত করেছে:
সঞ্জয় সুরি

সঞ্জয় সুরি () ভারতের হিন্দি চলচ্চিত্র জগতের সাবেক একজন ছোটোখাটো অভিনেতা। ২০১১ সালের পর তাকে আর চলচ্চিত্র দেখা না গেলেও তিনি বিভিন্ন টেলিভিশন নাটকে অভিনয় করেছিলেন পরে। ১৯৯৯ সালের চলচ্চিত্র 'পিয়ার মেঁ কাভি কাভি'র মাধ্যমে সঞ্জয় হিন্দি চলচ্চিত্রে প্রবেশ করেন। তিনি একজন কাশ্মীরী হিন্দু।
সঞ্জয় সুরি ২০০৫ সালের চলচ্চিত্র মাই ব্রাদার... নিখিলে অভিনয়ের জন্য কৃতিত্ব লাভ করেন, চলচ্চিত্রটিতে তিনি সমকামী চরিত্রে অভিনয় করেছিলেন, তার বোন চরিত্রে চলচ্চিত্রটিতে খ্যাতিমান অভিনেত্রী জুহি চাওলা অভিনয় করেন। সঞ্জয় সুরি অভিনীত আরেকটি গুরুত্বপূর্ণ চলচ্চিত্র ছিলো "দিল ভিল পিয়ার ভিয়ার" (২০০২)।
জামিয়া নঈমীয়া মুরাদাবাদ

জামিয়া নঈমীয়া মুরাদাবাদ (, ) ভারতের আহলে সুন্নাত মুসলমানদের একটি ইসলামি মাদ্রাসা। এটি উত্তরাঞ্চলের রাজ্য উত্তর প্রদেশের মুরাদাবাদে অবস্থিত।"ভারতে ওহাবীবাদ" এর ক্ষতিকারক প্রসারের বিরুদ্ধে লড়াই করার জন্য এটি একটি স্পষ্ট উদ্দেশ্য নিয়ে প্রতিষ্ঠিত হয়েছিল। 
এটি মুরাদাবাদ শহরে মাদ্রাসা হিসাবে শুরু হয়েছিল। সুন্নি ইসলামী পণ্ডিত নঈম উদ্দিন মুরাদবাদীর নামানুসারে এর নামকরণ করা হয়েছিল 'নঈমীয়া'। এটি সুন্নি সুফি আন্দোলনের বেশ কয়েকজন শীর্ষস্থানীয় ওলামায়ে তৈরি করেছে।
১৯২৫ সালে (১৩৩৪ হি), জামিয়া নঈমীয়া মুরাদাবাদে নিখিল ভারত সুন্নি সম্মেলনের প্রথম শীর্ষ সম্মেলন অনুষ্ঠিত হয়েছিল, যার লক্ষ্য ছিল একক রাজনৈতিক, অর্থনৈতিক এবং সামাজিক-ধর্মীয় প্ল্যাটফর্মের অধীনে "সুন্নি সংখ্যাগরিষ্ঠ" একীকরণ অন্তর্ভুক্ত। এতে প্রায় আড়াই শতাধিক ধর্মীয় পণ্ডিত উপস্থিত ছিলেন। 
সমাজবাদী পার্টির নেতা আজম খানের বিরুদ্ধে গরিবদের কাছ থেকে জোর করে কবরস্থানের জমি এবং অন্যান্য সম্পত্তি জমি ছিনিয়ে নেওয়ার অভিযোগে একটি ফতোয়া জারি করা হয়েছিল। মুফতি মুহিব্বে আলী নঈমী, ফতোয়াটি জারি করেন।
ফজল-উর-রেহমান

শেখ ফজল-উর-রেহমান (; জন্ম: ১১ জুন, ১৯৩৫) তৎকালীন ব্রিটিশ ভারতের অমৃতসর এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ১৯৫০-এর দশকের শেষদিকে অত্যন্ত সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে লাহোর ও পাঞ্জাব দলের প্রতিনিধিত্ব করেন। দলে তিনি মূলতঃ লেগ ব্রেক বোলার হিসেবে খেলতেন। এছাড়াও, নিচেরসারিতে ডানহাতে কার্যকরী ব্যাটিংশৈলী প্রদর্শন করেছেন ফজল-উর-রেহমান।
১৯৫১-৫২ মৌসুম থেকে ১৯৬১-৬২ মৌসুম পর্যন্ত ফজল-উর-রেহমানের প্রথম-শ্রেণীর খেলোয়াড়ী জীবন চলমান ছিল। পাকিস্তানের ক্রিকেটের সূচনালগ্নে অন্যতম টেস্ট ক্রিকেটার ছিলেন।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন ফজল-উর-রেহমান। ১৩ মার্চ, ১৯৫৮ তারিখে জর্জটাউনে স্বাগতিক ওয়েস্ট ইন্ডিজ দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।
লাহোরের ইসলামিয়া কলেজে পড়াশুনো করেছিলেন ফজল-উর-রেহমান। ক্রিকেট খেলা থেকে অবসর গ্রহণের পর ইসলাম শিক্ষা বিষয়ে স্নাতকোত্তর ডিগ্রীধারী হন। ধর্মপ্রাণ মুসল্লী হিসেবে সাপ্তাহিক বয়ান দিয়ে থাকেন।
মোস্তাফিজুর রহমান পটল

মোস্তাফিজুর রহমান পটল (মৃত্যু: ১৯৭৫) বাংলাদেশের বগুড়া জেলার রাজনীতিবিদ ও বগুড়া-৫ আসনের সাবেক সংসদ সদস্য। তিনি মুক্তিযুদ্ধের সংগঠক ছিলেন।
মোস্তাফিজুর রহমান পটল বগুড়া জেলায় জন্মগ্রহণ করেন। তার কামরুন্নাহার পুতুল স্ত্রী বাংলাদেশ আওয়ামী লীগের জুন ১৯৯৬ সালের সপ্তম জাতীয় সংসদের মহিলা আসন-৪ থেকে মনোনীত সংসদ সদস্য ছিলেন। তার ছেলে রাহিদ মোস্তাফিজ, বড় মেয়ে তানিয়া মোস্তাফিজ রাম্মী ও ছোট মেয়ে আনিকা মোস্তাফিজ রুম্মা।
পটল তিনি ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। তিনি ১৯৭৩ সালের প্রথম জাতীয় সংসদ নির্বাচনে বাংলাদেশ আওয়ামী লীগের মনোনয়ন নিয়ে বগুড়া-৫ থেকে সংসদ সদস্য নির্বাচিত হয়েছিলেন। তিনি ঐ সংসদের সর্বকনিষ্ঠ সংসদ সদস্য ছিলেন। মুক্তিযুদ্ধের সংগঠক ছিলেন।
মোস্তাফিজুর রহমান পটলের ছেলে রাহিদ মোস্তাফিজকে ২১ সেপ্টেম্বর ২০১৯ সালে তার বগুড়া শহরের কালিতলার বাসা থেকে ৫৫ বোতল ফেন্সিডিল এবং ফেন্সিডিল বিক্রির  নগদ ৪৭ হাজার টাকাসহ গ্রেপ্তার করেছিলো পুলিশ।
মোস্তাফিজুর রহমান পটল ১৯৭৫ সালে মৃত্যুবরণ করেন।
কামরুন্নাহার পুতুল

কামরুন্নাহার পুতুল (-২১ মে ২০২০) বাংলাদেশের বগুড়া জেলার রাজনীতিবিদ ও সংরক্ষিত নারী (মহিলা আসন-৪) আসনের সাবেক সংসদ সদস্য।
কামরুন্নাহার পুতুল সালে বগুড়া জেলায় জন্মগ্রহণ করেন। তিনি বগুড়া-৫ আসনের সাবেক সংসদ সদস্য মোস্তাফিজুর রহমান পটলের স্ত্রী। তার ছেলে রাহিদ মোস্তাফিজ, বড় মেয়ে তানিয়া মোস্তাফিজ রাম্মী ও ছোট মেয়ে আনিকা মোস্তাফিজ রুম্মা।
পুতুল বগুড়া জেলা আওয়ামী লীগের মহিলাবিষয়ক সম্পাদক ছিলেন। রাজনীতিতে যোগদানের পূর্বে তিনি রূপালী ব্যাংকে কর্মরত ছিলেন। তিনি বাংলাদেশ আওয়ামী লীগের জুন ১৯৯৬ সালের সপ্তম জাতীয় সংসদের মহিলা আসন-৪ থেকে মনোনীত সংসদ সদস্য ছিলেন।
কামরুন্নাহার পুতুলের ছেলে রাহিদ মোস্তাফিজকে ২১ সেপ্টেম্বর ২০১৯ সালে তার বগুড়া শহরের কালিতলার বাসা থেকে ৫৫ বোতল ফেন্সিডিল এবং ফেন্সিডিল বিক্রির  নগদ ৪৭ হাজার টাকাসহ গ্রেপ্তার করেছিলো পুলিশ।
কামরুন্নাহার পুতুল ২১ মে ২০২০ সালে করোনাভাইরাসে (কোভিড-১৯) আক্রান্ত হয়ে বগুড়ার শহীদ জিয়াউর রহমান মেডিকেল কলেজ হাসপাতালে মৃত্যুবরণ করেন।
কুমুদিনী হাসপাতাল

কুমুদিনী হাসপাতালটি টাঙ্গাইল অবস্থিত একটি বেসরকারী হাসপাতাল। যা কুমুদিনী কল্যাণ ট্রাস্ট দ্বারা পরিচালনা করা হয়। হাসপাতালটি ট্রাস্টের অর্থায়নে বিনামূল্যে স্বাস্থ্যসেবা প্রদান করে।
কুমুদিনী হাসপাতালটি লৌহজং নদীর তীরবর্তী টাঙ্গাইল জেলার মির্জাপুর উপজেলায় অবস্থিত।
১৯৩৮ সালে রণদাপ্রসাদ সাহা হাসপাতালটি প্রতিষ্ঠা করেছিলেন। তিনি তার মাতার নামে "কুমুদিনী হাসপাতাল" নামকরণ করেছিলেন। ১৯৪৪ সালের ২৭ জুলাই হাসপাতালটির কার্যক্রম শুরু হয়েছিল। তৎকালীন বাংলার গভর্নর ব্যারন ক্যাসি হাসপাতালটি উদ্বোধন করেছিলেন। ২০টি শয্যা দিয়ে হাসপালের যাত্রা শুরু হয়েছিল। ১৯৭০ সালে ঢাকার বাইরের প্রথম হাসপাতাল হিসেবে এইখানেই যক্ষ্মা ইউনিট শুরু হয়েছিল। পরবর্তীতে ৭৫০ শয্যা বিশিষ্ট হাসপাতালে উন্নীত করা হয়েছে। ২০২০ সালের তথ্য অনুসারে হাসপাতালে ১০৫০ টি শয্যা আছে।
মুক্তিযুদ্ধের সময় পাকিস্তান সেনাবাহিনীর হাতে রণদাপ্রসাদ সাহা, তার পুত্র এবং কুমুদিনী হাসপাতালের কর্মীরা নিহত হয়েছিল। করোনাভাইরাসের বৈশ্বিক মহামারীতে হাসপাতালটি বিনামূল্যে টেলিমেডিসিন সেবা শুরু করেছে।
গ্যাডোলিনিয়াম গ্যালিয়াম গারনেট

গ্যাডোলিনিয়াম গ্যালিয়াম গারনেট (জিজিজি, জিডি৩ জি এ ৫ ও ১২) গারনেট গ্রুপের একটি সিন্থেটিক স্ফটিক উপাদান যা ভাল যান্ত্রিক, তাপীয় এবং অপটিক্যাল বৈশিষ্ট্যযুক্ত। এটি সাধারণত বর্ণহীন। এটির কিউবিক ল্যাটিস রয়েছে, এর ঘনত্ব ৭.০৮ গ্রাম/সেমি ৩ এবং এর মোহস হার্ডনেস  ৬.৫ থেকে ৭.৫। এর স্ফটিকগুলি জাজোক্রালস্কি পদ্ধতি দ্বারা উৎপাদিত হয়। উত্পাদনের সময়, রঙের পরিবর্তনের জন্য বিভিন্ন ডোপেন্ট যুক্ত করা যেতে পারে। উপাদানটি বিভিন্ন অপটিক্যাল কম্পোনেন্ট ফেব্রিকেশনে এবং ম্যাগনেটো অপটিকাল ফিল্মে (ম্যাগনেটিক বাবল মেমরি) ব্যবহৃত হয়। এটি হীরা সিমুল্যান্ট হিসাবে গহনাতেও ব্যবহার হয়। জিজিজি অন্যান্য গারনেটগুলির গ্রোথ যেমন ওয়াইআইজি গ্রোথের জন্য সীড সাবস্ট্রেট হিসাবেও ব্যবহার করা যেতে পারে।
নাগাল্যান্ড সরকার

নাগাল্যান্ড সরকার হচ্ছে ভারতের নাগাল্যান্ড রাজ্য তথা এর অন্তর্ভুক্ত ১১টি জেলার সর্বোচ্চ শাসনতান্ত্রিক কর্তৃপক্ষ। এটি নাগাল্যান্ড রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। নাগাল্যান্ড সরকার একজন রাজ্যপালের নেতৃত্বে নির্বাহী বিভাগ, একটি বিচার বিভাগ এবং নাগাল্যান্ড বিধানসভা নামে একটি আইনসভা নিয়ে গঠিত। কোহিমা হচ্ছে নাগাল্যান্ড রাজ্যের রাজধানী এবং এখানে রাজ্যের বিধানসভা (আইনসভা) এবং সচিবালয় অবস্থিত।
ভারতের অন্যান্য রাজ্যের মতো নাগাল্যান্ড রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে নাগাল্যান্ডের প্রশাসনিক কার্যক্রম পরিচালিত হয়ে থাকে। নাগাল্যান্ড রাজ্য সরকার ২০১৬ সালকে 'নির্মাণ শ্রমিকদের বর্ষ' হিসাবে ঘোষণা করেছে।
নাগাল্যান্ডের বর্তমান বিধানসভাটি এককক্ষবিশিষ্ট। নাগাল্যান্ড বিধানসভা মোট ৬০জন বিধায়কের (সদস্য বা এম.এল.এ) সমন্বয়ে গঠিত। কোন কারণে নির্দিষ্ট সময়ের আগে বিধানসভা ভেঙ্গে না গেলে এর মেয়াদ ৫ বছর।
নাগাল্যান্ডের রাজধানী কোহিমাতে "কোহিমা বেঞ্চ" নামে আসাম রাজ্যের গুয়াহাটিতে অবস্থিত গৌহাটি উচ্চ ন্যায়ালযয়ের (উচ্চ আদালত বা হাইকোর্ট) একটি স্থায়ী বেঞ্চ রয়েছে। যা নাগাল্যান্ড রাজ্যে উদ্ভূত মামলাগুলির ক্ষেত্রে এখতিয়ার এবং ক্ষমতা প্রয়োগ করে।
নাগাল্যান্ডের এগারোটি জেলার প্রত্যেকটির একজন জেলা প্রশাসকের অধীনে জেলা প্রশাসন রয়েছে। জেলাগুলো আবার কয়েকটি মহকুমায় বিভক্ত হতে পারে। প্রতিটি মহকুমা প্রশাসনের দায়িত্বে একজন অতিরিক্ত জেলা প্রশাসক রয়েছে। বৃহত্তর মহকুমারগুলোর জন্য মহকুমা প্রশাসনিক কার্যাবলী পরিচালনার জন্য দায়বদ্ধ বেশ কয়েকজন মহকুমা অফিসার তথা উপ-বিভাগীয় কর্মকর্তা বা অতিরিক্ত সহকারী কমিশনার প্রয়োজন হতে পারে।
শাহজাহান আলী তালুকদার

ড. শাহজাহান আলী তালুকদার বাংলাদেশের বগুড়া জেলার রাজনীতিবিদ, আইনজীবী ও বগুড়া-৫ আসনের সাবেক সংসদ সদস্য।
শাহজাহান আলী তালুকদার বগুড়া জেলায় জন্মগ্রহণ করেন।
তালুকদার একজন আইনজীবী। তিনি বগুড়া জেলা জাতীয় পার্টির সাবেক সভাপতি ও জাতীয় পার্টির কেন্দ্রীয় কমিটির সদস্য। ১৯৮৮ সালের চতুর্থ জাতীয় সংসদ নির্বাচনে তিনি জাতীয় পার্টির মনোনয়ন নিয়ে বগুড়া-৫ বগুড়া-৫ আসন থেকে সংসদ সদস্য নির্বাচিত হন।
ফেরদৌস জামান মুকুল

ফেরদৌস জামান মুকুল (-২ নভেম্বর ২০১২) বাংলাদেশের বগুড়া জেলার রাজনীতিবিদ, মুক্তিযোদ্ধা ও বগুড়া-৫ আসনের সাবেক সংসদ সদস্য।
ফেরদৌস জামান মুকুল ১৯৫০ সালে বগুড়া জেলার শেরপুর উপজেলার সীমাবাড়ি ইউনিয়নের ধনকুন্ডি গ্রামে জন্মগ্রহণ করেন।
মুকুল একজন মুক্তিযোদ্ধা ও বগুড়া জেলার আওয়ামী লীগের সাধারণ সম্পাদক ছিলেন। বগুড়া সরকারি আজিযুল হক কলেজ ছাত্র সংসদের তিনি ভিপি ও বগুড়া জেলা ছাত্রলীগের সাধারণ সম্পাদক ছিলেন। তিনি ১৯৮৬ সালের তৃতীয় জাতীয় সংসদ নির্বাচনে বাংলাদেশ আওয়ামী লীগ থেকে বগুড়া-৫ আসনে সম্মিলিত বিরোধী দলের প্রার্থী হিসেবে সংসদ সদস্য নির্বাচিত হন।
তিনি ১৯৯১ সালের পঞ্চম ও ১২ জুন ১৯৯৬ সালের সপ্তম জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে ও ২০০১ সালের অষ্টম জাতীয় সংসদ নির্বাচনে স্বতন্ত্র প্রার্থী হিসেবে অংশ নিয়ে বগুড়া-৫ আসন থেকে পরাজিত হয়েছিলেন।
২০০১ সালের অষ্টম জাতীয় সংসদ নির্বাচনে স্বতন্ত্র প্রার্থী হিসেবে তিনি দলীয় সিদ্ধান্তের বাইরে নির্বাচনে অংশ নেয়ায় দল থেকে বহিস্কার করা হয়। পরবর্তীতে বহিস্কারাদেশ প্রত্যাহার করা হলেও তিনি দলীয় রাজনীতিতে সক্রিয় ছিলেন না।
২ নভেম্বর ২০১২ সালে বগুড়ার শামছুন্নাহার ক্লিনিকে চিকিৎসাধীন অবস্থায় মৃত্যুবরণ করেন।
সিরাজুল হক তালুকদার

সিরাজুল হক তালুকদার (১৯১৯ - ২১সেপ্টেম্বর,১৯৮১) বাংলাদেশের বগুড়া জেলার রাজনীতিবিদ ও বগুড়া-৫ আসনের সাবেক সংসদ সদস্য।
সিরাজুল হক তালুকদার ১৯১৯ সালে বগুড়া জেলার তৎকালীন সারিয়াকান্দি উপজেলার (বর্তমান গাবতলি) বালিয়াদিঘী ইউনিয়নের কলাকোপা গ্রামে জন্মগ্রহণ করেন। তার পিতা খোশ মাহমুদ তালুকদার জোতদার ছিলেন ও মাতা অতেবজান বিবি। তার বড় ছেলে সাংবাদিক ও বগুড়া প্রেসক্লাবের অন্যতম প্রতিষ্ঠাতা অধ্যাপক মোজাম্মেল হক। ছোট ছেলে বগুড়া-৭ আসনের সাবেক সংসদ সদস্য হেলালুজ্জামান তালুকদার লালু।
তালুকদার ১৯৬২ সালে মুসলিম লীগের মনোনীত প্রার্থী হিসেবে তৎকালীন পূর্বপাকিস্থান প্রাদেশিক পরিষদের সদস্য (এমপিএ) নির্বাচিত হন। এর পর ১৯৭৮ সালে বাংলাদেশ জাতীয়তাবাদী দলে যোগদান করেন। তিনি ১৯৭৯ সালের দ্বিতীয় জাতীয় সংসদ নির্বাচনে বগুড়া-৫ আসন থেকে বাংলাদেশ জাতীয়তাবাদী দলের মনোনয়ন নিয়ে সংসদ সদস্য নির্বাচিত হন।
এছাড়াও তিনি গাবতলী উপজেলার বালিয়াদিঘী ইউনিয়ন পরিষদের চেয়ারম্যান, বগুড়া সদর পৌরসভার চেয়ারম্যান ও দুই মেয়াদে বগুড়া জেলাবোর্ডের সদস্য হিসেবে দায়িত্ব পালন করেন।
সিরাজুল হক তালুকদার ২১ সেপ্টেম্বর ১৯৮১ সালে তৎকালীন পিজি হাসপাতালে চিকিৎসাধীন অবস্থায় মৃত্যুবরণ করেন।
টার্বিয়াম গ্যালিয়াম গারনেট

টার্বিয়াম গ্যালিয়াম গারনেট (টিজিজি) এক ধরনের সিন্থেটিক গারনেট, যার সাথে রাসায়নিক কম্পোজিশন Tb3Ga5O12। এটি একটি ফ্যারাডে রোটেটর উপাদান যা দুর্দান্ত স্বচ্ছতার বৈশিষ্ট্যযুক্ত এবং এটি লেজারের ক্ষতির প্রতিরোধী। টিজিজি লেজার সিস্টেমের জন্য অপটিক্যাল আইসোলেটর হিসেবে, ফাইবার অপটিক সিস্টেমের জন্য অপটিক্যাল সার্কুলেটার হিসেবে, অপটিকাল মডিউলেটারগুলিতে এবং বর্তমানে ম্যাগনেটিক ফিল্ড সেন্সরে ব্যবহৃত হতে পারে। টিজিজির একটি উচ্চ ভারডেট ধ্রুবক রয়েছে যা ফ্যারাডে প্রভাবের ফলস্বরূপ হয়। এই খনিজ ক্রিয়োজেনিক তাপমাত্রার কাছে আসার সাথে সাথে ভার্ডেট ধ্রুবকটি যথেষ্ট পরিমাণে বৃদ্ধি পায়। সর্বাধিক ভারডেট ধ্রুবকগুলি টের্বিয়াম ডোপড ঘন চকচকে গ্লাসে বা টিজিজির  ক্রিস্টালগুলিতে পাওয়া যায়। ফ্যারাডে এফেক্টটি ক্রোমাটিক (যেমন এটি তরঙ্গদৈর্ঘ্যের উপর নির্ভর করে) এবং সুতরাং ভার্ডেট ধ্রুবকটি তরঙ্গদৈর্ঘ্যের বেশ শক্তিশালী ফাংশন। ২৩২ এনএম-তে, টিজিজির জন্য ভারডেট ধ্রুবকটি −১৩১ রেড / (টি ·এম) বলে জানা গেছে, যেখানে ১০৬৪ এনএম এ এটি −৩৮ র‌্যাড / (টি ·এম)। এই আচরণের অর্থ হ'ল এক তরঙ্গদৈর্ঘ্যে নির্দিষ্ট ডিগ্রি রোটেশন দিয়ে তৈরি ডিভাইসগুলি দীর্ঘতর তরঙ্গদৈর্ঘ্যে অনেক কম ঘূর্ণন উৎপাদন করবে। অনেক ফ্যারাডে রোটেটর এবং আইসোলেটর (ফ্যারাডে রোটেটরের  কি পরিমাণ উপাদান ডিভাইসের চৌম্বকীয় ক্ষেত্রের মধ্যে ঢুকানো হয় তার উপর ভিত্তি করে) পরিবর্তনযোগ্য, এইভাবে, ডিভাইসটির ডিজাইনের (নকশার সীমার মধ্যে) মাধ্যমে লেজার ব্যবহারের জন্য টিউন করা যেতে পারে।
মিজোরাম সরকার

মিজোরাম সরকার হচ্ছে ভারতের মিজোরাম রাজ্য তথা এর অন্তর্ভুক্ত ১১টি জেলার সর্বোচ্চ শাসনতান্ত্রিক কর্তৃপক্ষ। এটি মিজোরাম রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। মিজোরাম সরকার একজন রাজ্যপালের নেতৃত্বে নির্বাহী বিভাগ, একটি বিচার বিভাগ এবং মিজোরাম বিধানসভা নামে একটি আইনসভা নিয়ে গঠিত। আইজল হচ্ছে মিজোরাম রাজ্যের রাজধানী এবং এখানে রাজ্যের বিধানসভা (আইনসভা) এবং সচিবালয় অবস্থিত।
ভারতের অন্যান্য রাজ্যের মতো মিজোরাম রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে মিজোরামের প্রশাসনিক কার্যক্রম পরিচালিত হয়ে থাকে।
মিজোরামের বর্তমান বিধানসভাটি এককক্ষবিশিষ্ট। মিজোরাম বিধানসভা মোট ৪০ জন বিধায়কের (সদস্য বা এম.এল.এ) সমন্বয়ে গঠিত। কোন কারণে নির্দিষ্ট সময়ের আগে বিধানসভা ভেঙ্গে না গেলে এর মেয়াদ ৫ বছর।
মিজোরামের রাজধানী আইজলে "আইজল বেঞ্চ" নামে আসাম রাজ্যের গুয়াহাটিতে অবস্থিত গৌহাটি উচ্চ ন্যায়ালযয়ের (উচ্চ আদালত বা হাইকোর্ট) একটি স্থায়ী বেঞ্চ রয়েছে। যা মিজোরাম রাজ্যে উদ্ভূত মামলাগুলির ক্ষেত্রে এখতিয়ার এবং ক্ষমতা প্রয়োগ করে।
মিজোরামের মুখ্যমন্ত্রী জোরামথংগা নিম্নলিখিত মন্ত্রীদের সাথে ২০১৮ সালের ১৫ ডিসেম্বরে শপথ গ্রহণ করেছিলেন।
এরিক রোমের

জঁ মারি মোরিস শেরের () বা মোরিস অঁরি জোযেফ শেরের (Maurice Henri Joseph Schérer) (জন্ম ২১শে মার্চ ১৯২০১১ই জানুয়ারি ২০১০) একজন ফরাসি চলচ্চিত্র পরিচালক, চলচ্চিত্র সমালোচক, সাংবাদিক, ঔপন্যাসিক, চিত্রনাট্যকার ও শিক্ষক ছিলেন। তিনি এরিক রোমের (Éric Rohmer; আ-ধ্ব-ব: [eʁik ʁomɛʁ]) নামেই পরিচিত ছিলেন।
দ্বিতীয় বিশ্বযুদ্ধের পরে ফরাসি নবকল্লোল পর্বের চলচ্চিত্র পরিচালকদের মধ্যে রোমের সর্বশেষ পরিচালক হিসেবে প্রতিষ্ঠা লাভ করেন। তিনি ১৯৫৭ খ্রিস্টাব্দ থেকে ১৯৬৩ খ্রিস্টাব্দ পর্যন্ত প্রভাবশালী চলচ্চিত্র গবেষণা সাময়িকী "কাইয়ে দ্যু সিনেমা"-র সম্পাদক হিসেবে কাজ করে। সেসময় তাঁর সহকর্মীরা (যাদের মধ্যে জঁ-ল্যুক গদার ও ফ্রঁসোয়া ত্র্যুফো-র নাম উল্লেখ্য) সমালোচক থেকে চলচ্চিত্র নির্মাতার ভূমিকায় অবতীর্ণ হচ্ছিলেন ও আন্তর্জাতিক খ্যাতি অর্জন করছিলেন।
রোমের নিজে ১৯৬৯ খ্রিস্টাব্দে এসে আন্তর্জাতিক পর্যায়ে স্বীকৃতি লাভ করেন; সেবছর তাঁর নির্মিত "মা ন্যুই শে মো" ("Ma Nuit chez Maud", "মো-র বাসায় আমার এক রাত") অস্কার পুরস্কারের জন্য মনোনয়ন লাভ করে। এরপর ১৯৭১ সালে তিনি সান সেবাস্তিয়ান চলচ্চিত্র উৎসবে "ল্য জ্যনু দ্য ক্লের" ("Le Genou de Claire" "ক্লেরের হাঁটু" ; ১৯৭০) -এর জন্য এবং ১৯৮৬ সালে "ল্য রেইয়োঁ ভের" ("Le Rayon Vert", "সবুজ রশ্মি") চলচ্চিত্রটির জন্য পুরস্কার লাভ করেন। ২০০১ সালে ভেনিস চলচ্চিত্র উৎসবে রোমার তাঁর সমগ্র কর্মজীবনের স্বীকৃতস্বরূপ একটি সোনালী সিংহ পুরস্কার লাভ করেন।
২০১০ খ্রিস্টাব্দে রোমের-এর মৃত্যুর পরে তার মৃত্যুসংবাদে ব্রিটিশ পত্রিকা "দ্য ডেইলি টেলিগ্রাফ"-এ তাঁকে "ফরাসি নবকল্লোলের সবচেয়ে দীর্ঘস্থায়ী চলচ্চিত্র নির্মাতা" হিসেবে বর্ণনা করা হয়, বলা হয় তিনি তাঁর সমসাময়িক সবাইকে ছাড়িয়ে কর্মজীবনের শেষ পর্বে এসেও "দর্শক দেখতে চায়, এমন চলচ্চিত্র নির্মাণ করে চলেছিলেন।"
ত্রিপুরা সরকার

ত্রিপুরা সরকার হচ্ছে ভারতের ত্রিপুরা রাজ্যের অন্তর্ভুক্ত ৮টি জেলার সর্বোচ্চ শাসনতান্ত্রিক কর্তৃপক্ষ। এটি ত্রিপুরা রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। ত্রিপুরা সরকার একজন রাজ্যপালের নেতৃত্বে নির্বাহী বিভাগ, একটি বিচার বিভাগ এবং ত্রিপুরা বিধানসভা নামে একটি আইনসভা নিয়ে গঠিত। আগরতলা হচ্ছে ত্রিপুরার রাজ্যের রাজধানী এবং এখানে রাজ্যের আইনসভা এবং সচিবালয় অবস্থিত।
ভারতের অন্যান্য রাজ্যের মতো ত্রিপুরা রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। তিনি ত্রিপুরার সাংবিধানিক প্রধান হওয়ায় তার পদটি মূলত আনুষ্ঠানিক। বর্তমানে শ্রী সত্যদেব নারায়ণ আর্য ত্রিপুরার রাজ্যপাল হিসেবে দায়িত্ব পালন করছেন।
অন্যদিকে মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে ত্রিপুরার প্রশাসনিক কার্যক্রম পরিচালিত হয়ে থাকে। বিজেপি দল থেকে নির্বাচিত বিপ্লব কুমার দেব হচ্ছেন ত্রিপুরার মুখ্যমন্ত্রী।
ত্রিপুরার বর্তমান বিধানসভাটি এককক্ষবিশিষ্ট। ত্রিপুরা বিধানসভা মোট ৬০ জন বিধায়কের (সদস্য বা এম.এল.এ) সমন্বয়ে গঠিত। কোন কারণে নির্দিষ্ট সময়ের আগে বিধানসভা ভেঙ্গে না গেলে এর মেয়াদ ৫ বছর।
ত্রিপুরা রাজধানী আগরতলায় ত্রিপুরা উচ্চ ন্যায়ালয় অবস্থিত। এই আদালত ত্রিপুরা রাজ্যে উদ্ভূত মামলাগুলির ক্ষেত্রে এখতিয়ার এবং ক্ষমতা প্রয়োগ করে।
পুভুক্কুল

<nowiki> </nowiki>পুভুক্কুল (আদিসয়ম নামেও পরিচিত) ১৯৯৮ সালে মুক্তিপ্রাপ্ত তামিল চলচ্চিত্র জিন্সের একটি সঙ্গীত। বৈরামুথুর গীতিতে এ আর রহমান এই সঙ্গীত বা গানটির সুর ও সঙ্গীতায়জন করেছিলেন। তামিল ভাষার মূল সংস্করণের পাশাপাশি এই গানের 'পুভুলো দাগুনা' ও 'আজুবা' শিরোনামের তেলুগু ও হিন্দি সংস্করণ আছে। মূল তামিল(ও তেলুগু) সংস্করণটি পরাক্কল উন্নিকৃষ্ণণ ও সুজাতা মোহনের কন্ঠে ধারণকৃত। ছয়টি ভিন্ন দেশে চিত্রায়িত গানের ভিডিওতে তামিল অভিনেতা প্রশান্ত এবং প্রাক্তন মিস ওয়ার্ল্ড বিজয়ী অভিনেত্রী ঐশ্বর্যা রাই ঠোঁট মিলিয়েছিলেন।
গীতিকার বৈরামুথু এই গানের গীতিতে জিন্স চলচ্চিত্রের ঐশ্বর্যা রাই অভিনীত 'মধুমিতা' চরিত্রটিকে বিশ্বের আশ্চর্য হিসাবে তুলনা ও "বিশ্বের অষ্টম আশ্চর্য" হিসেবে বর্ণনা করেন। এ এম রত্নম ও শিবগনেশ জুটি এবং জাভেদ আখতার 'পুভুলো দাগুনা' ও 'আজুবা' শিরোনামে এই গানের তেলুগু ও হিন্দি সংস্করণের গীত লিখেছিলেন। এ্যালবাম প্রচ্ছদের সুত্রানুসারে এ আর রহমান এই গানসহ "জিন্স" চলচ্চিত্রের সকল গানের সুর আরোপ, সঙ্গীতায়জন ও কন্ঠ ধারণ চেন্নাইয়ের পঞ্চটন রেকর্ডিং স্টুডিও-তে করেন। তামিল ও তেলুগু সংস্করণটি পরাক্কল উন্নিকৃষ্ণণ ও সুজাতা মোহনের কন্ঠে ধারণকৃত। হিন্দি সংস্করণটি হরিহরণ ও সাধনা সরগম গেয়েছিলেন।
"জিন্সের" পরিচালক এস. শঙ্কর স্বীকার করেছিলেন যে প্রকৃত সপ্তাশ্চর্যের তালিকা না থাকায় কোন আশ্চর্য স্থান গুলিতে চিত্রগ্রহণ করা হবে তা নিয়ে চিন্তাভাবনা করা হয়েছিল। পরিচালক শঙ্কর, কুশীলব ও কলাকুশলীরা এই গান চিত্রায়ণের অভিজ্ঞতাকে "অত্যন্ত স্পষ্ট এবং স্মরণীয়" হিসাবে বর্ণনা করেছিলেন। পিসার হেলানো মিনার, কলোসিয়াম, এম্পায়ার স্টেট বিল্ডিং, চীনের মহাপ্রাচীর, তাজমহল, মিশরীয় পিরামিড এবং আইফেল টাওয়ারে দৃশ্যধারণের জন্য চলচ্চিত্রের কলাকুশলীরা ত্রিশ দিন ব্যাপী বিশ্বভ্রমণ করেছিলেন। প্যারিসের চিত্রগ্রহণ চলাকালে প্রিন্সেস ডায়ানার মৃত্যু হয়, একারণে চিত্রগ্রহণ বিলম্বিত হয়েছিল।
গানের প্রথম অংশের চিত্রগ্রহণ ফ্রান্সের প্যারিসে শুরু হয়ে ইতালির রোম এবং পিসায় চলে আসে। দ্বিতীয় অংশ মার্কিন যুক্তরাষ্ট্রের নিউ ইয়র্ক সিটিতে, মিশরের গিজা এবং চীনের মহাপ্রাচীরে এবং শেষ অংশ ভারতের তাজমহলে ধারণ করা হয়।
১৯৯৮ সালের ৯ মার্চ গানটি জিন্স চলচ্চিত্রের সঙ্গীত এ্যালবামের অংশ হিসেবে বিভিন্ন রেকর্ডিং লেবেল হতে ক্যাসেট ও কম্প্যাক্ট ডিস্ক ফরম্যাটে মুক্তি পেয়েছিল। জিন্স চলচ্চিত্রের অন্যান্য গানের সাথে এই গানটিও জনপ্রিয় হয়েছিল।
সারাহ মাহবুব খান

সারাহ মাহবুব খান (জন্ম: ৯ ফেব্রুয়ারি ১৯৯১) হল রাওয়ালপিন্ডিতে জন্মগ্রহণকারী একজন পাকিস্তানি টেনিস খেলোয়াড়, যে পাকিস্তানের হয়ে ফেড কাপে খেলেছে, যাতে ২-৮ জয়-পরাজয় নির্ধারিত হয়েছিল।
সারাহ মাহবুব খান ১৯৯১ সালের ৯ ফেব্রুয়ারি পাকিস্তানের রাওয়ালপিন্ডিতে জন্মগ্রহণ করেন। তার পিতা মাহবুব খান একজন টেনিস প্রশিক্ষক ছিলেন। ২০০৪ সালে সারাহ পাকিস্তানের সবচেয়ে কমবয়সী জাতীয় চ্যাম্পিয়ন হওয়ার গৌরব অর্জন করে। তার বয়স হয়েছিল মাত্র ১৪ বছর।
২০০৫ সাল থেকে সে পাকিস্তানের শীর্ষ টেনিস খেলোয়াড় হয়ে ওঠেছিল। সারাহ পাকিস্তানের একমাত্র খেলোয়াড় যে জাতীয় পর্যায়ে ক্লে, হার্ড ও গ্রাস সকল বিভাগে চ্যাম্পিয়ন হয়েছে এবং নারীদের জাতীয় র্যাংকিংয়ে রেকর্ড সংখ্যক শিরোপা জয় করেছে।
২০১০ সালের অক্টোবরে সারাহ মাহবুব খান প্রথম পাকিস্তানি মহিলা টেনিস খেলোয়াড় হিসেবে পাকিস্তানের বাইরে আইটিএফ টুর্নামেন্টের প্রধান ড্রয়ের জন্য যোগ্যতা অর্জন করেছিল। এবং প্রথম পাকিস্তানি হিসেবে আইটিএফ টুর্নামেন্টের কোয়াটার ফাইনালে প্রবেশ করেছিল, যাতে তার সহযোগী ছিল ইরিনা এবং টুর্নামেন্টটি মিশরের আইন সুখনায় অনুষ্ঠিত হয়েছিল।
২০১১ সালের মে মাসে সে নিউ মেক্সিকো বিশ্ববিদ্যালয় দলের হয়ে খেলার জন্য চুক্তিবদ্ধ হয়েছিল। এরপর সে ভার্জিনিয়ার জেমস মেডিসন বিশ্ববিদ্যালয়ে ভর্তি হয় এবং বিশ্ববিদ্যালয় দলের হয়ে চার বছর খেলেছিল। ২০১৫ সালে গ্রাজুয়েশন শেষ হলে সারাহ পাকিস্তানে ফিরে আসে।
টমাসো চিয়াম্পা

টমাসো উইটনি (; জন্ম: ৮ই মে ১৯৮৫) হলেন একজন মার্কিন পেশাদার কুস্তিগির। তিনি বর্তমানে ডাব্লিউডাব্লিউইর সাথে চুক্তিবদ্ধ রয়েছেন, যেখানে তিনি টমাসো চিয়াম্পা নামে ডাব্লিউডাব্লিউই এনএক্সটি ব্র্যান্ডে কুস্তি লড়েন।
তিনি একজন সাবেক এনএক্সটি এবং এনএক্সটি ট্যাগ টিম চ্যাম্পিয়ন (জনি গার্গেনোর সাথে); তিনি কেবলমাত্র চারজন কুস্তিগিরদের (নেভিল, গার্গেনো এবং এডাম কোল) মধ্যে একজন যারা উভয় চ্যাম্পিয়নশিপ জয়লাভ করেছেন। ডাব্লিউডাব্লিউই-এর বাইরে তিনি রিং অফ অনারেও (আরওএইচ) কুস্তি লড়েছেন, যেখানে তিনি ১ বার আরওএইচ ওয়ার্ল্ড টেলিভিশন চ্যাম্পিয়নশিপ জয়লাভ করেছিলেন। তিনি স্বাধীন পরিধিতে তার কাজের জন্য সবচেয়ে বেশি পরিচিত, যার মধ্যে বিয়ন্ড রেসলিং (বিডাব্লিউ), ক্যায়োটিক রেসলিং (সিডাব্লিউ), টপ রোপ প্রমোশন (টিআরপি) এবং প্রো রেসলিং গেরিলা (পিডাব্লিউজি) অন্যতম।
টমাসো উইটনি ১৯৮৫ সালের ৮ই মে তারিখে মার্কিন যুক্তরাষ্ট্রের ম্যাসাচুসেটসের বস্টনে জন্মগ্রহণ করেছেন।
টমাসো সর্বপ্রথম ডাব্লিউডাব্লিউই হল অফ ফেমার কিলার কোয়ালস্কির কাছ থেকে পেশাদার কুস্তি প্রশিক্ষণ গ্রহণ করেন এবং ২০০৫ সালের জানুয়ারি মাসে অভিষেক করেন।
২০০৫ সালের ১৪ই জুলাই তারিখে ডাব্লিউডাব্লিউই স্ম্যাকডাউনের একটি পর্বে তিনি মোহাম্মদ হাসানের আইনজীবী হিসেবে দি আন্ডারটেকারের মুখোমুখি হয়েছিলেন। ২০০৭ সালের ৪ঠা ফেব্রুয়ারি তারিখে ডাব্লিউডাব্লিউই ঘোষণা করে যে, টমাসো ডাব্লিউডাব্লিউইর সাথে উন্নয়নমূলক চুক্তি স্বাক্ষর করেছেন এবং এরপর তিনি পেশাদার কুস্তিতে আরও অভিজ্ঞতা অর্জনের জন্য ওহাইও ভ্যালি রেসলিং-এর সাথে সংযুক্ত হন। ২০০৭ সালের ৭ই আগস্ট তারিখে টমাসোকে ডাব্লিউডাব্লিউইর উন্নয়নমূলক চুক্তি হতে অব্যাহতি দেওয়া হয়।
২০০৭ সালের শেষদিকে টমাসো স্বাধীন পরিধিতে ফিরে আসেন এবং একই বছরের ২৯শে সেপ্টেম্বর তারিখে তিনি এ জে স্টাইলস এবং এডি এডওয়ার্ডকে হারিয়ে এমডাব্লিউএফ টেলিভিশন চ্যাম্পিয়নশিপ জয়লাভ করেন।
২০০৭ এবং ২০০৯ সালে রিং অব অনারের অন্ধকার ম্যাচগুলোতে টমাসো কুস্তি লড়েছেন। ২০১১ সালের জানুয়ারি মাস থেকে তিনি রিং অব অনারে নিয়মিতভাবে কুস্তি লড়েছেন।
ডাব্লিউডাব্লিউইর সাথে পুনরায় চুক্তিবদ্ধ হওয়া ছাড়াই টমাসো ২০১৫ সালের ২রা সেপ্টেম্বর তারিখে আয়োজিত এনএক্সটি ডাস্টি রোডস ট্যাগ টিম ক্ল্যাসিক প্রতিযোগিতায় অংশ নেবেন বলে এক ঘোষণায় জানানো হয়েছিল। এর এক সপ্তাহ পরে ৯ই সেপ্টেম্বর তারিখে, তিনি তার সহযোগী জনি গার্গেনোর সাথে প্রতিযোগিতর ১ম পর্বে জয়লাভ করেনে।
২০১৮ সালের ২৭শে জানুয়ারি তারিখে জনি গার্গেনোকে আক্রমণ করার মাধ্যমে তিনি এনএক্সটিতে প্রত্যাবর্তন করেন।
সৌরমণ্ডল

সৌরমণ্ডল হল সূর্য কর্তৃক তৈরি, সূর্যের পারিপার্শ্বিক বুদবুদের মত একটি মহাজাগতিক অঞ্চল। প্লাজমা পদার্থবিজ্ঞানের ভাষায় সৌরমণ্ডল হলো সূর্য কর্তৃক পারিপার্শ্বিক অন্তনাক্ষত্রিক পদার্থে সৃষ্ট একটি খোল। সৌরমণ্ডলের এই "বুদবুদটি" ক্রমাগত সূর্য কর্তৃক সৃষ্ট প্লাজমা (সৌর বায়ু) দ্বারা "স্ফীত" হয়। সৌরমণ্ডলের বাইরে সৌর প্লাজমা নিজেকে আকাশগঙ্গা ছায়াপথ থেকে প্রবেশ করা আন্তঃনাক্ষত্রিক প্লাজমার কাছে নিজেকে সপে দেয়। সৌরমণ্ডলের ভেতরে ও বাইরে বিকিরণ মাত্রার তফাৎ থাকে; পৃথকভাবে, সৌরমণ্ডলের অভ্যন্তরভাগে মহাজাগতিক রশ্মি বহির্ভাগের থেকে কম প্রতুল। ফলে, এর অভ্যন্তরীণ গ্রহসমূহ (পৃথিবী সহ) আংশিকভাবে এদের প্রভাব থেকে রক্ষা পায়। বলা হয়, অ্যালেক্সান্ডার জে ডেসলার ইংরেজি "হেলিওস্ফিয়ার" (Heliosphere) শব্দটি উদ্ভাবন করেন, যিনি ১৯৬৭ সালে বৈজ্ঞানিক রচনাবলীতে প্রথম এই শব্দটি ব্যবহার করেন। সৌরমণ্ডলের বৈজ্ঞানিক অধ্যায়নকে বলা হয় সৌরমণ্ডল পদার্থবিজ্ঞান (Heliophysics "হেলিওফিজিক্স") যার মধ্যে মহাকাশ আবহাওয়া ও মহাকাশ জলবায়ুও অন্তর্ভুক্ত।
সৌরমণ্ডলের ব্যাসার্ধের প্রথম ১ হাজার কোটি কিলোমিটারে সৌর বায়ু ঘণ্টায় ১০ লক্ষ কিলোমিটারেরও বেশি গতিবেগে গমন করে। যতই এটি আন্তঃনাক্ষত্রিক পদার্থের সাথে অন্তর্হিত হয়, ততোই এর বেগ কমতে থাকে এবং এক সময় থেমে যায়। যেখানে এর আন্তঃনাক্ষত্রিক বেগ কমে যায়, তাকে বলে অন্ত অভিঘাত (Termination Shock "টার্মিনেশন শক")। এর পরের অংশটি হলো সৌরখাপ (Heliosheath, "হেলিওশিথ") যা বহিস্থ পরিমণ্ডল পর্যন্ত বিস্তৃত। সৌরমণ্ডলের সর্ববহিস্থ স্তরকে বলা হয় সৌর-নিবৃত্তি (Heliopause "হেলিওপজ")। যেখানে বিপরীত দিক থেকে আসা আন্তঃনাক্ষত্রিক পদার্থ সৌরমণ্ডলের সাথে সংঘর্ষ করে ধীর হয়ে যায় তাকে বলে ধনু অভিঘাত (Bow shock, "বো শক")। সৌরমণ্ডলের সামগ্রিক আকার ধূমকেতুর মত - এক পাশে প্রায় গোলীয় কিন্তু অপর পাশে একটি লম্বা লেজের মত অংশ যুক্ত। লেজের মত অংশটি সৌর লেজ (Heliotail "হেলিওটেইল") হিসেবে পরিচিত।
ভয়েজার কর্মসূচি|র দুইটি মহাকাশযান ভয়েজার ১ ও ভয়েজার ২ অন্ত অভিঘাত ও সৌরখাপ অতিক্রম করে সৌরমণ্ডলের বহিস্থ এলাকা অন্বেষণ করেছে। ২০১৩ সালে নাসা ঘোষণা দেয় যে, ২০১২ সালের ২৫শে আগস্ট ভয়েজার ১ সৌরনিবৃত্তির সম্মুখীন হয়েছে। এসময় মহাকাশযানটি প্রায় ৪০ গুণ বেশি প্লাজমা ঘনত্ব পরিমাপ করে। ২০১৮ সালে নাসা ঘোষণা দেয় যে সেই বছরের ৫ই নভেম্বর মহাকাশযান ভয়েজার ২ সৌরনিবৃত্তি উতরে গিয়েছে। যেহেতু হেলিওপজ সূর্য ও অবশিষ্ট ছায়াপথ কর্তৃক তৈরী পদার্থের মাঝে সীমানা সূচিত করে, তাই ভয়েজার মহাকাশযান দ্বয়কে, যারা সৌরনিবৃত্তি ছেড়ে গিয়েছে, বলা যায় তারা আন্তনাক্ষত্রিক মহাকাশে পৌছে গিয়েছে।
ঝাড়খণ্ড সরকার

ঝাড়খণ্ড সরকার হচ্ছে ভারতের ঝাড়খণ্ড রাজ্য তথা এর অন্তর্ভুক্ত ২৪টি জেলার সর্বোচ্চ শাসনতান্ত্রিক কর্তৃপক্ষ। এটি ঝাড়খণ্ড রাজ্য সরকার কিংবা স্থানীয়ভাবে রাজ্য সরকার হিসাবেও পরিচিত। ঝাড়খণ্ড সরকার একজন রাজ্যপালের নেতৃত্বে নির্বাহী বিভাগ, একটি বিচার বিভাগ এবং ঝাড়খণ্ড বিধানসভা নামে একটি আইনসভা নিয়ে গঠিত। রাঁচি হচ্ছে ঝাড়খণ্ডের রাজ্যের রাজধানী এবং এখানে রাজ্যের বিধানসভা (আইনসভা) এবং সচিবালয় অবস্থিত।
ভারতের অন্যান্য রাজ্যের মতো ঝাড়খণ্ড রাজ্যের প্রধান হলেন রাজ্যপাল (গভর্নর)। তিনি কেন্দ্রীয় সরকারের পরামর্শে রাষ্ট্রপতি কর্তৃক নিযুক্ত হন। তিনি ঝাড়খণ্ডের সাংবিধানিক প্রধান হওয়ায় তার পদটি মূলত আনুষ্ঠানিক। বর্তমানে দ্রৌপদী মুর্মু ঝাড়খণ্ডের রাজ্যপাল হিসেবে দায়িত্ব পালন করছেন।
অন্যদিকে ঝাড়খণ্ড মুক্তি মোর্চার নেতা হেমন্ত সোরেন হচ্ছেন ঝাড়খণ্ডের বর্তমান মুখ্যমন্ত্রী। মুখ্যমন্ত্রী হলেন সরকারের নির্বাহী প্রধান এবং তার উপরেই সরকারের নির্বাহী ক্ষমতার বেশিরভাগই ন্যস্ত থাকে। মুখ্যমন্ত্রী এবং তার নিয়োগকৃত মন্ত্রিসভার মাধ্যমে ঝাড়খণ্ডের প্রশাসনিক কার্যক্রম পরিচালিত হয়ে থাকে।
ঝাড়খণ্ডের বর্তমান বিধানসভাটি এককক্ষবিশিষ্ট। ঝাড়খণ্ড বিধানসভা মোট ৮১ জন বিধায়কের (সদস্য বা এম.এল.এ) সমন্বয়ে গঠিত। কোন কারণে নির্দিষ্ট সময়ের আগে বিধানসভা ভেঙ্গে না গেলে এর মেয়াদ ৫ বছর।
ঝাড়খণ্ডের রাজধানী রাঁচিতে ঝাড়খণ্ড উচ্চ ন্যায়ালয় অবস্থিত। এই আদালত ঝাড়খণ্ড রাজ্যে উদ্ভূত মামলাগুলির ক্ষেত্রে এখতিয়ার এবং ক্ষমতা প্রয়োগ করে।
সাবা আজিজ

সাবা আজিজ (জন্ম: ২৬ নভেম্বর ১৯৮৮) একজন পাকিস্তানি প্রাক্তন এক নম্বর মহিলা টেনিস খেলোয়াড়।
২০১১-২০১৩ সালে তিনি পাকিস্তানের হয়ে ফেড কাপে প্রতিনিধিত্ব করেছেন।
২০১১ সালে, সাবা আজিজ সারা মনসুর, সারা মাহবুব খান ও উশনা সুহেলের সাথে এক দশকের অনুপস্থিতির পরে ফেড কাপ প্রতিযোগিতায় পাকিস্তানের হয়ে পুনরায় প্রবেশ করার ইতিহাস রচনা করেছিলেন।
সাবা প্রথম পাকিস্তানি নারী টেনিস খেলোয়াড় হিসেবে আইটিএফ ফিচার মূল ড্র ম্যাচে জয় পেয়েছিলেন এবং ২০০৮ সালে একটি ব্যাংকিং পয়েন্ট অর্জন করে। আইটিএফ জুনিয়র ক্রমধারায় সাবা বিশ্বের ৪৫৭ তম স্থানে ছিল।
সাবা কিউটিএফ-আন্তমহাদেশীয় টেনিস ওপেনে (দোহা, কাতার ১২ নভেম্বর) একক শিরোপা এবং স্মাস টেনিস অ্যাকাডেমি চ্যাম্পিয়নশিপে (দোহা, কাতার ১৫ মে) ডাবল শিরোপা জিতেছে।
এস এম সিরাজুল ইসলাম সুরুজ

এস এম সিরাজুল ইসলাম সুরুজ বাংলাদেশের বগুড়া জেলার রাজনীতিবিদ, মুক্তিযোদ্ধা ও বগুড়া-৬ আসনের সাবেক সংসদ সদস্য।
এস এম সিরাজুল ইসলাম সুরুজ বগুড়া জেলায় জন্মগ্রহণ করেন।
সুরুজ একজন মুক্তিযোদ্ধা। তিনি ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। ১৯৭৩ সালের প্রথম জাতীয় সংসদ নির্বাচনে তিনি বাংলাদেশ আওয়ামী লীগের মনোনয়ন নিয়ে বগুড়া-৬ আসন থেকে সংসদ সদস্য নির্বাচিত হন।
ওয়াজেদ হোসেন তরফদার

ওয়াজেদ হোসেন তরফদার বাংলাদেশের বগুড়া জেলার রাজনীতিবিদ, আইনজীবী ও বগুড়া-৬ আসনের সাবেক সংসদ সদস্য।
ওয়াজেদ হোসেন তরফদার ১৯২৯ সালে বগুড়া জেলায় জন্মগ্রহণ করেন।
তরফদার একজন আইনজীবী। তিনি ১৯৭৯ সালের দ্বিতীয় জাতীয় সংসদ নির্বাচনে বগুড়া-৬ আসন থেকে বাংলাদেশ জাতীয়তাবাদী দলের মনোনয়ন নিয়ে সংসদ সদস্য নির্বাচিত হন।
টেড মিউলি

এডগার মিল্টন মিউলি (; জন্ম: ২০ ফেব্রুয়ারি, ১৯২৬ - মৃত্যু: ১৫ এপ্রিল, ২০০৭) তারানাকির হয়েরা এলাকায় জন্মগ্রহণকারী নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৫০-এর দশকের মাঝামাঝি সময়কালে অত্যন্ত সংক্ষিপ্ত সময়ের জন্যে নিউজিল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে অকল্যান্ড ও সেন্ট্রাল ডিস্ট্রিক্টস দলের প্রতিনিধিত্ব করেন। দলে তিনি মূলতঃ ডানহাতি ব্যাটসম্যান ছিলেন। এছাড়াও, ডানহাতে লেগ স্পিন বোলিং করতেন টেড মিউলি।
১৯৪৫-৪৬ মৌসুম থেকে ১৯৫৯-৬০ মৌসুম পর্যন্ত টেড মিউলি’র প্রথম-শ্রেণীর খেলোয়াড়ী জীবন চলমান ছিল। উদ্বোধনী ব্যাটসম্যান ও মাঝে-মধ্যে লেগ ব্রেক বোলিং করতেন টেড মিউলি। অকল্যান্ডের পক্ষে অল্প কয়েকটি খেলায় অংশগ্রহণের পর ১৯৪৭-৪৮ মৌসুমে সেন্ট্রাল ডিস্ট্রিক্টসে চলে যান।
টেড মিউলি ডানহাতি ব্যাটসম্যান ছিলেন ও মাঝে-মধ্যে লেগ স্পিন বোলার হিসেবে আবির্ভূত হতেন। ১৯৪৫-৪৬ মৌসুমে প্রথম-শ্রেণীর ক্রিকেটে অভিষেক ঘটে তার ও অকল্যান্ডের পক্ষে তিনটি খেলায় অংশ নেন। এরপর, ১৯৫০-৫১ মৌসুমে তিনি তার পরবর্তী প্রথম-শ্রেণীর খেলাগুলো সেন্ট্রাল ডিস্ট্রিক্টসের পক্ষে খেলেন। এ পর্যায়ে দলটি প্লাঙ্কেট শীল্ডে প্রথমবারের মতো প্রতিদ্বন্দ্বিতায় অবতীর্ণ হয়েছিল। এ দলটির পক্ষেই ১৯৫৯-৬০ মৌসুম পর্যন্ত বাদ-বাকী খেলোয়াড়ী জীবন অতিবাহিত করেন। এছাড়াও, প্রথম-শ্রেণীবিহীন হক কাপ প্রতিযোগিতায় তারানাকি দলের পক্ষে ১৯৪৬-৪৭ মৌসুম থেকে ১৯৬৮-৬৯ মৌসুম পর্যন্ত খেলেছিলেন।
১৯৫২-৫৩ মৌসুমের প্লাঙ্কেট শীল্ড প্রতিযোগিতায় ৫২.৮৩ গড়ে ৩১৭ রান তুলেছিলেন তিনি। তন্মধ্যে, অকল্যান্ডের বিপক্ষে ১৫৪ রান সংগ্রহ করেন। নিম্নমূখী রানের খেলায় দলের সংগ্রহ ৩১৯ হয়। খেলায় সেন্ট্রাল ডিস্ট্রিক্টস ইনিংস ব্যবধানে জয় তুলে নেয়। এর এক সপ্তাহ পূর্বে ওতাগোর বিপক্ষে ৬/৬৭ পান। এরপর, আরও একটি সেঞ্চুরি করেন তিনি। ১৯৫৬-৫৭ মৌসুমে নর্দার্ন ডিস্ট্রিক্টসের বিপক্ষে নিম্নমূখী রানের খেলায় সেন্ট্রাল ডিস্ট্রিক্টসকে ইনিংস ব্যবধানে জয় এনে দেন। প্লাঙ্কেট শীল্ডে নর্দার্ন ডিস্ট্রিক্টসের প্রথম মৌসুমে এটিই প্রথম সেঞ্চুরি ছিল।
সমগ্র খেলোয়াড়ী জীবনে একটিমাত্র টেস্টে অংশগ্রহণ করেছেন টেড মিউলি। ৬ মার্চ, ১৯৫৩ তারিখে ওয়েলিংটনে সফরকারী দক্ষিণ আফ্রিকা দলের বিপক্ষে টেস্ট ক্রিকেটে অভিষেক ঘটে তার। এটিই তার একমাত্র টেস্টে অংশগ্রহণ ছিল। এরপর আর তাকে কোন টেস্টে অংশগ্রহণ করতে দেখা যায়নি।
ওয়েলিংটনে সিরিজের প্রথম টেস্টে দক্ষিণ আফ্রিকার বিপক্ষে খেলার জন্যে তাকে দলে নেয়া হয়। মাঝারিসারিতে ব্যাটিংয়ে নেমে ১৫ ও ২৩ রান তুলেন। বোলিংয়ের সুযোগ পাননি তিনি। তবে, দক্ষিণ আফ্রিকা দলের ইনিংসটি ১৭৪ ওভারব্যাপী ছিল। দ্বিতীয় টেস্টে তিনিসহ আরও চারজন খেলোয়াড়কে দলের বাইরে রাখা হয়। ওয়েলিংটন টেস্টে অংশগ্রহণকারী এরিক ফিশারের সাথে তিনিও নিউজিল্যান্ডের পক্ষে এক টেস্টে অংশ নিয়ে আর খেলার সুযোগ পাননি।
আন্তর্জাতিক ক্রিকেট থেকে প্রত্যাখ্যাত হবার পর তিনি ছয় সপ্তাহ প্রথম-শ্রেণীর খেলায় অংশগ্রহণ করেননি। ১৯৫৭-৫৮ মৌসুমে তার খেলার মান বেশ নিম্নমানের হতে থাকে। এক পর্যায়ে প্রথম-শ্রেণীর ক্রিকেটকে বিদেয় জানান তিনি।
১৫ এপ্রিল, ২০০৭ তারিখে ৮১ বছর বয়সে অকল্যান্ড এলাকায় টেড মিউলি’র দেহাবসান ঘটে।
আমিনুল ইসলাম সরকার

আমিনুল ইসলাম সরকার পিন্টু বাংলাদেশের বগুড়া জেলার রাজনীতিবিদ, মুক্তিযোদ্ধা ও বগুড়া-৭ আসনের সাবেক সংসদ সদস্য।
আমিনুল ইসলাম সরকার বগুড়া জেলায় জন্মগ্রহণ করেন।
সরকার একজন মুক্তিযোদ্ধা। তিনি জাতীয় পার্টি (এরশাদ) থেকে জাতীয় পার্টি (মঞ্জু) হয়ে আবার জাতীয় পার্টিতে যোগদেন। তিনি ১৯৮৬ সালের তৃতীয় ও ১৯৮৮ সালের চতুর্থ জাতীয় সংসদ নির্বাচনে জাতীয় পার্টির প্রার্থী হিসেবে বগুড়া-৭ আসন থেকে সংসদ সদস্য নির্বাচিত হন।
১৯৯১ সালের পঞ্চম ও ১২ জুন ১৯৯৬ সালের সপ্তম সংসদ নির্বাচনে জাতীয় পার্টি (এরশাদ) থেকে মনোনয়ন নিয়ে ও ২০১৪ সালের দশম জাতীয় সংসদ নির্বাচনে জাতীয় পার্টি (মঞ্জু) থেকে প্রার্থী হয়ে বগুড়া-৭ আসন থেকে পরাজিত হয়েছিলেন।
উশনা সুহেল

উশনা সুহেল (জন্ম: ২৬ জুন ১৯৯৩) লাহোরে জন্মগ্রহণকারী একজন পাকিস্তানি মহিলা টেনিস খেলোয়াড়। তিনি পাকিস্তানের হয়ে ফেড কাপে খেলেছিলেন, যাতে ১৪-২৯ জয়-পরাজয় নির্ধারিত হয়। ১২ ডিসেম্বর ২০১৬ সালে সুহেল বিশ্বের একক ক্রমে তিনি তার সবচেয়ে সেরা ৯৪৩ নাম্বারে উপনিত হন। ১১ জুলাই ২০১৬ সালে তিনি বিশ্ব দ্বৈত ক্রমের ৮৬৪ নাম্বারে ছিলেন।
উশনা সুহেল আইটিএফ প্রো সার্কিট ট্যুরে পাকিস্তানের প্রতিনিধিত্ব করেছেন। তিনি ২০১৬ সালে ভারতের গুয়াহাটিতে অনুষ্ঠিত দক্ষিণ এশীয় গেমসে টেনিসের একক ও মিশ্র দ্বৈতে ব্রোঞ্জ পদক জিতেন। যা ছিল টেনিস ইতিহাসে একক ও দ্বৈতে পাকিস্তানের প্রথম বিশ্বরেকর্ড।
২০১৪ সালে সারা মনসুর সহ সুহেল প্রথম পাকিস্তানি নারী টেনিস খেলোয়াড় হিসেবে এশিয়ান গেমসে অংশগ্রহণ করেছিলেন, যা দক্ষিণ কোরিয়ার ইন্চনে অনুষ্ঠিত হয়েছিল।
জেরকাওয়া

জেরকাওয়া () আন্দ্রেই তার্কভ্‌স্কি পরিচালিত ১৯৭৫ সালের রুশ শৈল্পিক চলচ্চিত্র। এটি তার্কভ্‌স্কির পিতা আর্সেনি তার্কভ্‌স্কির আংশিক আত্মজীবনীমূলক, রীতিবিরুদ্ধ গঠনমূলক এবং তার রচিত ও পঠিত কবিতা অবলম্বনে নির্মিত। চলচ্চিত্রটিতে শ্রেষ্ঠাংশে অভিনয় করেন মার্গারিতা তেরেখভা, ইগনাত দানিলৎসেভ, আল্লা দেমিদভা, আনাতলি সলনিৎসিন, এবং তার্কভ্‌স্কির স্ত্রী লারিসা তার্কভ্‌স্কি ও মাতা মারিয়া ভিশনিয়াকভা। ইন্নোকেন্তি স্মোকতুনভ্‌স্কি কণ্ঠ প্রদান করেন এবং এদুয়ার্দ আর্তেমিয়েভ সঙ্গীত ও শব্দমিশ্রণ করেন।
"জেরকাওয়া" চলচ্চিত্রটি মার্কিন যুক্তরাষ্ট্রে "মিরর" শিরোনামে মুক্তি পায়। সমালোচক ও দর্শকগণ চলচ্চিত্রটির উচ্চ-প্রশংসা করে, তবে অনেকেই এর বর্ণনার ধরনকে অবোধগম্য বলে মনে করেন। মুক্তির পর থেকেই চলচ্চিত্রটি বিপুল খ্যাতি অর্জন করে। ২০১২ সালে ব্রিটিশ ফিল্ম ইনস্টিটিউটের সাইট অ্যান্ড সাউন্ডের ভোটে এটি সর্বকালের সেরা চলচ্চিত্রের তালিকায় সমালোচকদের বিচারে ১৯তম স্থান এবং পরিচালকদের বিচারে ৯ম স্থান অধিকার করে। এছাড়া অনেক রুশ ব্যক্তি চলচ্চিত্রটিকে তার্কভ্‌স্কির নির্মিত তাদের সবচেয়ে প্রিয় কর্ম বলে গণ্য করেন।